**ประกาศคณะกรรมการตลาดหลักทรัพย์แห่งประเทศไทย**

**เรื่อง ข้อยกเว้นหลักเกณฑ์เรื่องราคาในการขายชอร์ต พ.ศ. 2567**

อาศัยอำนาจตามความในข้อ 6 วรรคสองของข้อบังคับตลาดหลักทรัพย์แห่งประเทศไทย เรื่อง การขายชอร์ตในตลาดหลักทรัพย์ พ.ศ. 2544 ลงวันที่ 3 มกราคม 2544 ซึ่งแก้ไขเพิ่มเติมโดยข้อบังคับตลาดหลักทรัพย์แห่งประเทศไทย เรื่อง การขายชอร์ตในตลาดหลักทรัพย์ (ฉบับที่ 10) พ.ศ. 2567 ลงวันที่ 27 กันยายน 2567 คณะกรรมการตลาดหลักทรัพย์แห่งประเทศไทยด้วยความเห็นชอบจากคณะกรรมการกำกับหลักทรัพย์และตลาดหลักทรัพย์ ออกข้อกำหนดไว้ดังต่อไปนี้

**ผลบังคับใช้**

ข้อ 1 ประกาศนี้ให้ใช้บังคับตั้งแต่วันที่ 1 ตุลาคม 2567 เป็นต้นไป

**ข้อยกเว้นเรื่องเกณฑ์ราคาในการขายชอร์ต**

ข้อ 2 มิให้นำหลักเกณฑ์เกี่ยวกับราคาในการขายชอร์ตตามข้อบังคับตลาดหลักทรัพย์ว่าด้วยการขายชอร์ตในตลาดหลักทรัพย์มาใช้บังคับกับกรณีดังต่อไปนี้

(1) ผู้ร่วมค้าหน่วยลงทุนของหน่วยลงทุนของกองทุนรวมอีทีเอฟที่ทำการขายชอร์ตตามข้อบังคับตลาดหลักทรัพย์ว่าด้วยการขายชอร์ตในตลาดหลักทรัพย์เพื่อบัญชีบริษัทประเภทเพื่อทำกำไรจากส่วนต่างของราคา (Arbitrage)

(2) ผู้ดูแลสภาพคล่องซึ่งทำหน้าที่ดูแลสภาพคล่องในหลักทรัพย์ดังต่อไปนี้

(ก) ตราสารแสดงสิทธิในหลักทรัพย์ต่างประเทศ

(ข) หน่วยลงทุนของกองทุนรวมอีทีเอฟ

(ค) หน่วยของอีทีเอฟต่างประเทศ

(ง) หน่วยลงทุนของกองทุนรวมวายุภักษ์ 1

ประกาศ ณ วันที่ 27 กันยายน 2567

*(ลงนาม) กิติพงศ์ อุรพีพัฒนพงศ์*

(ศาสตราจารย์พิเศษกิติพงศ์ อุรพีพัฒนพงศ์)

ประธานกรรมการ

ตลาดหลักทรัพย์แห่งประเทศไทย

เหตุผลในการประกาศใช้: โดยที่ตลาดหลักทรัพย์แห่งประเทศไทยเห็นควรกำหนดหลักทรัพย์ที่ได้รับยกเว้นไม่ต้องปฏิบัติตามหลักเกณฑ์เกี่ยวกับราคาในการขายชอร์ตเพิ่มเติม จึงสมควรออกประกาศฉบับนี้